ཀུན་གླེང་གསར་འགྱུར། ཀུན་གླེང་། དྲ་སྣང་གི་བོད། དྲ་བརྙན་གསར་འགྱུར། ཁ་བའི་མི་སྣ། བུད་མེད་ལེ་ཚན། དཔེ་ཀློག ཆབ་སྲིད་བཙོན་པ་ངོ་སྤྲོད།
རླུང་འཕྲིན།
སྔ་དྲོའི་གསར་འགྱུར། དགོང་དྲོའི་གསར་འགྱུར། བགྲོ་གླེང་མདུན་ལྕོག བསྐྱར་ཞིབ། པོ་ཊི་ཁ་སི། དཔེ་ཀློག ཕ་ཡུལ་གླེང་སྟེགས། ཆོས་རིག་ལེ་ཚན། གཞོན་སྐྱེས་དང་ཤེས་ཡོན། འཕྲོད་བསྟེན་དང་དོན་ལྡན་གྱི་མི་ཚེ། གངས་རིའི་བྲག་ཅ། བུད་མེད། སོ་ཡ་ལ། བོད་ཀྱི་གླུ་གཞས།
གསར་འགོད་རང་དབང་།
Learning English
རྗེས་འབྲངས།
སྐད་ཡིག
འཚོལ།
Live
Live
འཚོལ།
སྔོན་མ། རྗེས་མ།
Breaking News
གཟའ་པ་སངས། ༢༠༢༢/༡༢/༠༢
ཧི་མ་ལ་ཡ།
ལ་དྭགས་སུ་ཡུལ་སྐོར་བ་མང་དྲགས་ཏེ་ཁོར་ཡུག་ལ་གནོད་སྐྱོན།
༠༡།༡༠།༢༠༢༢
རྡོ་རྗེ་ཚེ་བརྟན།
འགྲེམ་སྤེལ།
ལ་དྭགས་སུ་ཡུལ་སྐོར་བ་མང་དྲགས་ཏེ་ཁོར་ཡུག་ལ་གནོད་སྐྱོན།
share
པར་འདེབས་པ།
༄༅།། ལ་དྭགས་སུ་ཡུལ་སྐོར་སྤྲོ་འཆམ་པ་བསླེབས་ནས་ས་གནས་དེའི་དཔལ་འབྱོར་འཕེལ་རྒྱས་དང་ཚོང་ལས་གོང་འཕེལ། མི་དམངས་ཀྱི་འཚོ་བ་སོགས་ཡར་རྒྱས་གཏོང་རྒྱུ་དེར་ཕན་ཐོགས་ཡོད་ཀྱང་ཁོར་ཡུག་དང་སྐྱེ་ཁམས་ལ་གནོད་སྐྱོན་འཕོག་གི་ཡོད་ཅིང་། ཕྱི་ཟླ་༩་པའི་ཚེས་༢༩་ཉིན་རྒྱ་གར་གྱི་ཕྱི་ལྟ་གསར་ཁང་གིས་གནས་ཚུལ་སྤེལ་བ་ལྟར་ན། ད་ལོའི་ཕྱི་ཟླ་༦་པ་དང་༧་པའི་ནང་དུ་ལ་དྭགས་ཀྱི་རྒྱལ་ས་གླེ་རུ་ཡུལ་སྐོར་སྤྲོ་འཆམ་པ་འབུམ་༢་དང་ཕྱེད་ཀ་ཙམ་བསླེབས་ཡོད་པ་ནི་སྔོན་གྱི་ཟིན་ཐོ་བརྒལ། ལ་དྭགས་ཀྱི་རྒྱལ་ས་གླེ་གྲོང་ཁྱེར་ལ་མི་འབྱོར་༣༡༠༠༠་ལས་མེད་པ་དང་ལ་དྭགས་རྒྱལ་ཡོངས་སུ་མི་འབོར་འབུམ་༡་དང་ཁྲི་ཚོ་༣་ལྷག་ཡོད་པ་དེར་བསྡུར་ཚེ། ལོ་འདིའི་ཟླ་བ་གཉིས་ཀྱི་ཡུལ་སྐོར་སྤྲོ་འཆམ་པའི་མི་གྲངས་ནི་གླེ་གྲོང་ཁྱེར་གྱི་མི་འབོར་ལས་ལྡབ་བརྒྱད་དང་ལ་དྭགས་རྒྱལ་ཡོངས་ཀྱི་མི་འབོར་ལས་ལྡབ་གཉིས་མང་བ་བྱུང་འདུག ལོ་འདིར་ལ་དྭགས་སུ་ཡུལ་སྐོར་སྤྲོ་འཆམ་པ་ཇེ་མང་དུ་ཕྱིན་པའི་རྒྱུ་རྐྱེན་གཙོ་བ་ཞིག་རོ་བྲང་ལའི་ཨ་ཐལ་ཕུག་ལམ་སྒོ་ཕྱེ། རྒྱ་གར་གྱི་མ་ན་ལི་ནས་ལ་དྭགས་བར་གྱི་ལམ་ཐག་ཇེ་ཐུང་དུ་ཕྱིན་པར་འབྲེལ་བ་ཡོད་ཅིང་། རྒྱ་གར་གཞུང་གིས་ལ་དྭགས་སུ་ཡུལ་སྐོར་སྤྲོ་འཆམ་པ་གཏོང་རྒྱུའི་ལས་གཞི་ཁག་གཉེར་རྒྱུ་ཤུགས་ཆེ་རུ་བཏང་སྟེ་འགྲིམ་འགྲུལ་དང་སྐྱེལ་འདྲེན་གྱི་མཐུན་རྐྱེན་བསྐྲུན། ལ་དྭགས་དང་རྒྱ་གར་གྱི་ས་གནས་གཞན་ཁག་གི་འབྲེལ་བ་ཟབ་ཏུ་གཏོང་རྒྱུའི་འབད་བརྩོན་བྱེད་ཀྱི་ཡོད་པའི་གནས་ཚུལ་ཐོན་འདུག
རྒྱ་གར་གྱི་ཁོར་ཡུག་གསར་འགོད་པ་ཝི་ཝེ་ཀ་གུབ་ཏ་ཞེས་པ་ཞིག་གིས་གནས་ཚུལ་སྤེལ་བ་ལྟར་ན། འཛམ་གླིང་གི་སའི་གོ་ལའི་གནམ་གཤིས་འགྱུར་ལྡོག་ཐེབས་ནས་ཧི་མ་ལ་ཡའི་ལྗོངས་ཀྱི་གངས་རི་དང་སྲིད་པའི་འཁྱག་རོམ་རྣམས་མགྱོགས་མྱུར་གྱིས་ཞུ། དེང་སྐབས་སྔོན་དང་མ་འདྲ་བར་ལ་དྭགས་ཀྱི་ས་གནས་ཁག་ཏུ་ཁ་བ་འབབ་རྒྱུ་ཇེ་ཉུང་དང་ཆར་ཆུ་དུས་སུ་མི་འབབ་པ། ཐན་པ་བྱུང་ནས་བྱེ་ཐང་རྒྱ་སྐྱེད རྩི་ཤིང་དང་ཆུའི་ཐོན་ཁུངས་རྣམས་སྐམ། ལ་དྭགས་ཀྱི་ས་གནས་གང་སར་མགྲོན་ཁང་འཛུགས་སྐྲུན་བྱས་ནས་རང་བྱུང་གི་མཛེས་སྡུག་རྣམས་བརླགས། གྲོང་གསེབ་པ་ཚོར་འཐུང་ཆུ་དང་ཞིང་ཆུ་འདྲེན་གཏོང་བྱ་རྒྱུ་མེད་པར་མི་རབས་མང་པོའི་ཁྱིམ་གཞིས་དེ་ནས་ས་ཆ་གཞན་ལ་གནས་སྤོར། རྒྱ་གར་གཞུང་གིས་ཡུལ་སྐོར་སྤྲོ་འཆམ་པའི་གྲངས་འབོར་ཚོད་འཛིན་མ་བྱས་ན་ནམ་ཞིག་ལ་དྭགས་ཀྱི་སྐྱེ་ཁམས་དང་རང་བྱུང་ཁོར་ཡུག་ལ་གསབ་ཐབས་མེད་པའི་གནོད་སྐྱོན་དང་གླེའི་མདུན་ལམ་ལ་ཆག་སྒོ་ཆེན་པོ་ཞིག་འབྱུང་ཉེན་ཆེ། རྒྱ་གར་གཞུང་གིས་འགན་འཁྲི་བླངས་ནས་ཡུལ་སྐོར་སྤྲོ་འཆམ་གྱི་ལས་རིགས་ཁག་ཐབས་མཁས་ཤིག་གཉེར་དགོས་པའི་དུས་སུ་བབས། རྒྱ་མཚོ་ནས་མཐོ་ཚད་ཁྲུ་༡༠༠༠༠་ལྷག་གི་ཡན་ཆད་དུ་ཆགས་པའི་རོ་བྲང་ལར་ཨ་ཐལ་ཕུག་ལམ་འཛུགས་སྐྲུན་བྱས་ནས་ཁོར་ཡུག་ལ་གནོད་སྐྱོན་ཕོག་ཡོད་ཤས་ཆེ། ༢༠༢༢་ཀྱི་ཕྱི་ཟླ་དང་པོའི་ཚེས་༡་ནས་ཕྱི་ཟླ་༨་པའི་ཚེས་༡༩་བར་དུ་རླངས་འཁོར་འབུམ་༧་དང་ཁྲི་ཚོ་༦་ལྷག་མཐོ་སྒང་དེར་འགྲོ་སྐྱོད་བྱས་ཚར་འདུག་པས་སྐྱེ་ཁམས་ལ་མ་གནོད་པ་ག་ལ་སྲིད་ཅེས་རྩོམ་ཡིག་སྤེལ།།
རྒྱ་གར་གྱི་ཕྱི་ལྟ་གསར་ཁང་གིས་མུ་མཐུད་དུ་གནས་ཚུལ་སྤེལ་བ་ལྟར་ན། ལོ་༥༠་ཐམ་པའི་གོང་དུ་ལ་དྭགས་ལ་ཡུལ་སྐོར་སྤྲོ་འཆམ་པ་གཏོང་རྒྱུ་འགོ་ཚུགས་པའི་དུས་སུ་ཡུལ་སྐོར་སྤྲོ་འཆམ་པ་༥༠༠་ལྷག་མེད་མོད། འོན་ཀྱང་༢༠༢༢་ལོའི་མགོ་སྟོད་ཟླ་བ་༨་ཀྱི་ནང་དུ་ལ་དྭགས་སུ་ཡུལ་སྐོར་སྤྲོ་འཆམ་པ་འབུམ་༤་དང་ཕྱེད་ཀ་ལྷག་བསླེབས། ད་དུང་ལ་དྭགས་ཀྱི་ས་གནས་ཁག་ཏུ་ལོ་ཧྲིལ་པོར་འཕྲུལ་རྟའི་རུ་ཁག་རྣམས་འདུས་ནས་སྐོར་སྐྱོད་བྱ་རྒྱུ་ཇེ་མང་དུ་སོང་། ༢༠༡༨་ལོ་ནས་རི་སྐྱེས་སེམས་ཅན་སྲུང་སྐྱོབ་པ་དང་སྤྱི་ཚོགས་ལས་འགུལ་བ་ཚོས་འཕྲུལ་རྟའི་སྐོར་སྐྱོད་ཁག་ལ་ངོ་རྒོལ་བྱ་རྒྱུ་མགོ་བརྩམས། ལ་དྭགས་ཀྱི་འཕྲུལ་རྟ་སྐོར་སྐྱོད་ས་ཁུལ་དེའི་རྒྱ་ཁྱོན་དེར་སྤྱི་ལེ་སྟོང་ཕྲག་མང་པོ་ཡོད་པ་དང་འཛམ་གླིང་གི་ས་གནས་གཞན་དུ་འཕྲུལ་རྟའི་སྐོར་སྐྱོད་བྱ་ཡུལ་དེ་འདྲ་མེད་པས་ལོ་རེ་བཞིན་མི་ཚོགས་འདུ་རྒྱུ་ཇེ་མང་དུ་འགྲོ་བཞིན་པའི་གནས་ཚུལ་ཐོན་འདུག ཧིན་བོད་ས་མཚམས་ནས་སེ་ཆེན་འཁྱག་རོམ་དང་ནུབ་རའི་ལུང་གཤོང་། སྤང་གོང་མཚོ་འགྲམ་རྣམས་ནི་མཛེས་སྡུག་ལྡན་པ་དང་ས་གནས་དེ་དག་ཏུ་ངོ་མཚར་ཆེ་བའི་ལྟད་མོར་བལྟ་རྒྱུ་ཡོད་པས་ཨ་དི་དི་ཡ་པ་ཊེལ་ཟེར་བའི་རྒྱ་གར་བ་ཞིག་གིས་ལ་དྭགས་ཀྱི་ས་མཐོ་དེ་རྣམས་འགྲོ་བ་མིའི་འདུན་པར་ཉམས་ཚོད་ལེན་ས་ཞིག་རེད། ད་ལྟ་ལ་དྭགས་སུ་འཛམ་གླིང་གི་འཕྲུལ་རྟའི་རྒྱུག་ལམ་མཐོ་ཤོས་དེ་ཡོད་པ་དང་ས་རྒྱ་ཆེ་དྲགས་ཏེ་སྐོར་ཐེངས་གཅིག་གིས་བལྟས་ཚར་གྱི་མི་འདུག དེར་བརྟེན་འཕྲུལ་རྟ་བཞོན་མཁན་རྣམས་ལོ་ནས་ལོ་བསྟུད་དེ་ཡོང་གི་ཡོད་པ་རེད། ལ་དྭགས་སུ་ཡུལ་སྐོར་སྤྲོ་འཆམ་པ་ཡོང་གི་ཡོད་པ་རྣམས་བསམ་ཤེས་ཅན་ཡིན་ཞིང་། མི་དེ་ཚོས་རང་གི་གད་སྙིགས་ཚང་མ་འཐུ་ཡི་འདུག ལོ་གཅིག་གི་ཟླ་བ་༤་ནས་༥་ཙམ་ལ་མ་གཏོགས་ལ་དྭགས་སུ་འགྲུལ་པ་མི་ཐར། ངས་བལྟས་ན་ལ་དྭགས་སུ་ཡུལ་སྐོར་སྤྲོ་འཆམ་པ་ཚོད་འཛིན་བྱེད་དགོས་ཟེར་གྱི་ཡོད་པར་དགེ་མཚན་མི་འདུག་སྙམ་ཞེས་བཀྲལ། ཁོ་པ་འདས་པའི་ལོ་ལྔའི་རིང་འཕྲུལ་རྟ་བཞོན་ནས་ལ་དྭགས་ཀྱི་ས་གནས་ཀུན་ཏུ་མྱུག
ལོ་ན་༣༥་ལ་སོན་པའི་གུལ་ཛར་ཧུ་སེན་ཟེར་བའི་ལ་དྭགས་པ་ཁ་ཆེ་ཞིག་གིས་འགྲིམ་འགྲུལ་ལས་ཁུངས་ཤིག་ཕྱེ། ཁོ་པས་འདས་པའི་ལོ་༡༢་ཀྱི་རིང་འགྲུལ་པ་ཚོར་འགྱིག་དམ་དང་འགྱིག་ཤོག་ཉུང་དུ་ཐོངས་ཞེས་ནན་སྐུལ་བྱས་པ་ཡིན། ལོ་གཅིག་གི་ཟླ་བ་ཁ་ཤས་མིན་པར་ལོ་ཧྲིལ་པོར་ལ་དྭགས་སུ་ཡུལ་སྐོར་སྤྲོ་འཆམ་པ་ཡོང་ཐུབ་པའི་མཐུན་རྐྱེན་བསྐྲུན་དགོས། ལ་དྭགས་ལ་མཛེས་སྡུག་ལྡན་པའི་ནམ་ཟླ་༦་ཡོད་པ་དང་ང་ཚོས་ཉི་མ་༣༦༥་ལ་སྐུ་མགྲོན་སྣེ་ལེན་བྱེད་ཐུབ་པ་ཞིག་བྱུང་ན་ལེགས། འཛམ་གླིང་ཡོངས་སུ་རྒྱུན་འཁྱོངས་ཐུབ་པའི་ཡུལ་སྐོར་སྤྲོ་འཆམ་ལས་རིགས་དར་སྤེལ་དང་འཚོ་བའི་ལམ་སྲོལ་གསར་པ་ཞིག་ཚུགས་ཀྱི་ཡོད་པ་རེད། ང་ཚོས་ཀྱང་རྒྱུན་འཁྱོངས་ཐུབ་པའི་ཡུལ་སྐོར་སྤྲོ་འཆམ་གྱི་ཚོང་ལས་གཉེར་ནས་མདུན་སྐྱོད་བྱ་རྒྱུ་ལས་གདམ་ཀ་གཞན་པ་མེད། ང་ཚོས་འགྱིག་དམ་དང་འགྱིག་ཤོག་ཉུང་དུ་ཐོངས་ཞེས་གཟུངས་སྔགས་བགྲངས་པ་ལྟར་འགྲུལ་པ་ཚོར་བཤད་ཀྱི་ཡོད། རྒྱ་གར་གཞུང་གིས་ལ་དྭགས་ཀྱི་ཁོར་ཡུག་ལ་གཅེས་སྤྲས་བྱེད་དགོས་པའི་གོ་རྟོགས་སྤེལ་བའི་ལས་གཞི་མང་དུ་གཉེར་དགོས་ཀྱི་འདུག་ཅེས་བསྟན། རྒྱ་གར་གྱི་གསར་འགྱུར་ལས་ཁང་༩་པས་གནས་ཚུལ་སྤེལ་བ་ལྟར་ན། ཨ་ལིཀ་སི་ཇེན་སེན་ཞེས་པའི་ལས་འགུལ་བ་ཞིག་གིས་རྒྱ་གར་གྱི་བྷོ་ལི་ཝུ་ཌི་གློག་བརྙན་བཟོ་སྐྲུན་ཁང་གིས་ལ་དྭགས་ཀྱི་ས་གནས་ཁག་ཏུ་གླེན་པ་གསུམ་ཞེས་པའི་གློག་བརྙན་ཞིག་འཁྲབ། ད་ལྟ་རྒྱ་ལམ་དང་ཕུག་ལམ་འཛུགས་སྐྲུན། རྒྱ་གར་གཞུང་གིས་ལ་དྭགས་སུ་ཡུལ་སྐོར་སྤྲོ་འཆམ་པ་གཏོང་ཐབས་ཀྱི་ལས་གཞི་ཁག་གཉེར་གྱི་ཡོད་པ་བཅས་ཀྱིས་མི་ཚོགས་འདུ་རྒྱུ་ཇེ་མང་དུ་ཕྱིན་འདུག་ཅེས་འགྲེལ་བཤད་བརྒྱབ།།
༡༩༧༤་ལོར་རྒྱ་གར་གཞུང་གིས་ལ་དྭགས་ཕྱི་ལ་སྒོ་མོ་ཕྱེ་སྟེ་ཡུལ་སྐོར་སྤྲོ་འཆམ་པ་༥༢༧་བསླེབས་ཡོད་པ་དེའི་གྲས་ཀྱི་འགྲུལ་པ་༥༠༠་ཐམ་པ་ཕྱི་རྒྱལ་བ་དང་འགྲུལ་པ་༢༧་རྒྱ་གར་བ་ཡིན་ཞིང་། དུས་རབས་ཕྱེད་ཀའི་རྗེས་སུ་ལ་དྭགས་ཀྱི་མགྲོན་ཁང་དང་ཟ་ཁང་། ཁྱིམ་བསུ་མགྲོན་ཁང་རྣམས་བརྒྱ་ཆ་༧༠་ལྷག་ཇེ་མང་དུ་སོང་། ཁོར་ཡུག་སྲུང་སྐྱོབ་པ་ཨ་ལིཀ་སི་ཇེན་སེན་གྱིས་ལ་དྭགས་ལ་འགྲུལ་པ་ཇེ་མང་དུ་སོང་བའི་རྐྱེན་གྱིས་གད་སྙིགས་གང་སར་སྤུངས། ཡུལ་སྐོར་སྤྲོ་འཆམ་པ་མང་བའི་དུས་སུ་ཉིན་རེར་འགྱིག་དམ་ཁྲི་ཚོ་༣་རེ་གཡུག་གི་འདུག ཡུལ་སྐོར་སྤྲོ་འཆམ་པས་ལ་དྭགས་ཀྱི་ས་མཐོའི་ཁོར་ཡུལ་ལ་གནོད་སྐྱོན་འཕོག་གི་ཡོད་པས་ས་གནས་སྲིད་གཞུང་ཁག་ཅིག་གིས་ཁོར་ཡུག་ལ་དོ་སྣང་བྱེད་ཀྱི་འདུག འགྱིག་དམ་བཀག་འགོག་མ་བྱས་པར་ལ་དྭགས་ཀྱི་ཁོར་ཡུག་ལ་སྲུང་སྐྱོབ་བྱེད་ཐུབ་རྒྱུ་ཁག་པོ་རེད། ད་དུང་ལ་དྭགས་ཀྱི་ས་གནས་ཁག་ཏུ་ཚད་ལས་བརྒལ་བའི་འཛུགས་སྐྲུན་བྱེད་ཀྱི་ཡོད་པར་ཚོད་འཛིན་བྱེད་དགོས་ཀྱི་འདུག ༢༠༡༦་ལོར་རྒྱལ་ས་གླེར་འགྲུལ་པའི་ཉལ་༡༢༤༧༤་ཡོད་ཀྱང་༢༠༢༢་ལོར་ཉལ་ཁྲི་༡༧༡༠༤་བར་དུ་འཕར་འདུག དེ་བཞིན་ལ་དྭགས་སུ་གློག་དང་ཆུའི་དགོས་མཁོ་མང་དུ་སོང་བ་དང་མགྲོན་ཁང་ཁག་གིས་ས་འོག་ནས་ཆུ་འཐེན། ལ་དྭགས་ཀྱི་ས་ཞིང་མང་ཆེ་བའི་སྟེང་དུ་མགྲོན་ཁང་འཛུགས་སྐྲུན་བྱས་ནས་ཡུལ་ལྗོངས་ཀྱི་རྣམ་པ་སྒྱུར་གྱི་འདུག་ཅེས་འགྲེལ་བརྗོད་བྱས་པའི་གནས་ཚུལ་ཐོན་འདུག